టి.ఎస్.ప్రహ్లాద్

తుమకూరు సీతారామయ్య ప్రహ్లాద్ (జననం 1940 మే 21) భారతీయ అంతరిక్ష శాస్త్రవేత్త, బెంగళూరు లోని నేషనల్ ఏరోస్పేస్ లాబొరేటరీస్ (NAL) కు మాజీ డైరెక్టరు. అతను ఏరోడైనమిక్స్, ఏరోస్పేస్ డిజైన్‌లో నిపుణుడిగా ప్రసిద్ధి చెందాడు. హంస, NAL సరస్ పౌర విమానాల అభివృద్ధి కార్యక్రమాల్లోను, తేలికపాటి యుద్ధ విమానాల అభివృద్ధి కార్యక్రమంలోనూ అతను కృషి చేసాడు. 2004లో భారత ప్రభుత్వం అతనికి పద్మశ్రీ పురస్కారాన్ని అందించింది,  అదే సంవత్సరం, అతను HK ఫిరోడియా మెమోరియల్ ఫౌండేషన్ నుండి HK ఫిరోడియా పురస్కారాన్ని కూడా అందుకున్నాడు. 

 జీవిత చరిత్ర 
బెంగుళూరులోని ఇండియన్ ఇన్‌స్టిట్యూట్ ఆఫ్ సైన్స్ (IISc) నుండి మెకానికల్ ఇంజనీరింగ్‌లో పట్టభద్రుడయ్యాక, అక్కడే మెకానికల్ ఇంజినీరింగ్‌లోనే మాస్టర్స్ చేసి, ఏరోనాటికల్ ఇంజనీరింగ్‌లో డాక్టరల్ డిగ్రీ (పిహెచ్‌డి) కూడా పొందాడు.  ఇండియన్ స్పేస్ రీసెర్చ్ ఆర్గనైజేషన్ (ఇస్రో)లో తన వృత్తిని ప్రారంభించాడు. తిరువనంతపురంలోని విక్రమ్ సారాభాయ్ స్పేస్ సెంటర్ (VSSC)లో ఏరోడైనమిక్స్ డివిజన్, ఏరోస్పేస్ డైనమిక్స్ అండ్ డిజైన్ గ్రూప్, ఫ్లైట్ డైనమిక్స్ గ్రూప్ వంటి వివిధ విభాగాలకు అధిపతిగా పనిచేశాడు. VSSCలో తన పదవీకాలంలో, అతను SLV-3, ASLV, PSLV, GSLV వంటి అంతరిక్ష కార్యక్రమాల అభివృద్ధిలో పాల్గొన్నాడు. తరువాత అతను రక్షణ మంత్రిత్వ శాఖ కింద ఉన్న ఏరోనాటికల్ డెవలప్‌మెంట్ ఏజెన్సీకి మారాడు. అక్కడ అతను లైట్ కంబాట్ ఎయిర్‌క్రాఫ్ట్ డెవలప్‌మెంట్ ప్రోగ్రామ్‌కు ప్రాజెక్ట్ డైరెక్టర్‌గా పనిచేశాడు. 

1996 లో సంస్థ సివిల్ ఎయిర్‌క్రాఫ్ట్ ప్రోగ్రామ్ ఇబ్బందులను ఎదుర్కొంటున్నప్పుడు ప్రహ్లాద నేషనల్ ఏరోస్పేస్ లాబొరేటరీస్ (NAL) డైరెక్టర్‌గా  చేరాడు. అప్పటి కౌన్సిల్ ఆఫ్ సైంటిఫిక్ అండ్ ఇండస్ట్రియల్ రీసెర్చ్ (CSIR) డైరెక్టర్ జనరల్ అయిన రఘునాథ్ అనంత్ మషేల్కర్ ప్రోత్సాహంతో NAL సారస్ కార్యక్రమాన్ని పునరుద్ధరించాడు. 1999 లో ఆర్థిక వ్యవహారాలపై క్యాబినెట్ కమిటీ ఆమోదం పొందాడు. అతని నాయకత్వంలో, 2002 వరకు కొనసాగింది, NAL దాని మౌలిక సదుపాయాలను అభివృద్ధి చేసుకుని, ఒక సంఘటిత యూనిట్‌గా రూపాంతరం చెందింది.

ప్రహ్లాద్ అనేక వైజ్ఞానిక వ్యాసాలు రాసారు.. అనేక శాస్త్రీయ ప్రాజెక్టులలో,  వర్క్‌షాప్‌లలో  పాల్గొన్నాడు. 2013 సతీష్ ధావన్ మెమోరియల్ లెక్చర్‌తో సహా ప్రసంగాలు చేసాడు. అతను ఆసియన్ ఫ్లూయిడ్ మెకానిక్స్ కమిటీకి చైర్మన్. అతను ఏరోనాటికల్ సొసైటీ ఆఫ్ ఇండియా (AeSI), ఇండియన్ నేషనల్ అకాడమీ ఆఫ్ ఇంజినీరింగ్ (INAE) లో సభ్యుడు. భారత ప్రభుత్వం అతనికి 2004లో పద్మశ్రీ పురస్కారాన్ని అందించింది. అదే సంవత్సరం HK ఫిరోడియా మెమోరియల్ ఫౌండేషన్ యొక్క HK ఫిరోడియా అవార్డు కూడా అందుకున్నాడు. ఇండియన్ ఇన్‌స్టిట్యూట్ ఆఫ్ సైన్స్ అలుమ్ని అసోసియేషన్ అతనిని 2009 విశిష్ట పూర్వ విద్యార్థుల పురస్కారంతో సత్కరించింది  ఇన్‌స్టిట్యూషన్ ఆఫ్ ఇంజనీర్స్ వారి ఎమినెంట్ ఇంజనీర్ అవార్డును అందుకున్నాడు. అతను నేషనల్ ఏరోస్పేస్ లాబొరేటరీస్ సలహాదారుగా తన అనుబంధాన్ని కొనసాగించాడు. బెంగళూరు నగరంలో నివసిస్తున్నారు.

 ఇవి కూడా చూడండి 

 NAL వారి సారస్
 నేషనల్ ఏరోస్పేస్ లాబొరేటరీస్

 మూలాలు 

వర్గం:1940 జననాలు
వర్గం:జీవిస్తున్న ప్రజలు
వర్గం:కర్ణాటక శాస్త్రవేత్తలు
వర్గం:పద్మశ్రీ పురస్కారం పొందిన కర్ణాటక వ్యక్తులు